ՄԵՂՐԻ ՀԱՄԱՅՆՔԻ ՂԵԿԱՎԱՐ ԽԱՉԱՏՈՒՐ ԱՆԴՐԵԱՍՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՍԱՀՄԱՆԱՊԱՀԻ ՕՐՎԱ ԱՌԹԻՎ

Ապրիլի 26-ը Հայաստանի Հանրապետությունում նշվում է որպես Հայ սահմանապահի օր՝ արժևորելու այն մարդկանց անփոխարինելի դերը, ովքեր իրենց ամենօրյա ծառայությամբ պաշտպանում են մեր պետության սահմանները, կանգնած են խաղաղության և կայունության առաջնագծում։

Այս օրը ջերմորեն շնորհավորում եմ Հայաստանի Հանրապետության Ազգային անվտանգության ծառայության սահմանապահ զորքերի բոլոր ծառայողներին՝ թե՛ ներկայիս, թե՛ արդեն զորացրված։

Դուք մեր պետականության, ինքնիշխանության ու ազգային անվտանգության անքակտելի ամրակապերից եք՝ ձեր գիտակցված ընտրությամբ, նվիրվածությամբ և պատրաստակամությամբ պաշտպանել այն ամենը, ինչ մենք անվանում ենք Հայրենիք։

Սահմանապահ ծառայությունը բացառիկ առաքելություն է։ Այն պահանջում է արիություն, պատասխանատվություն, զգոնություն, անսասան կամք, սթափ միտք, պատրաստակամություն՝ կանգնելու մարտահրավերների առջև։

Ձեր մշտարթուն աչքը, ձեր վստահ քայլերը սահմանին ապահովում են մեր երկրի անդորրը։

Ցանկանում եմ ձեզ և ձեր ընտանիքներին առողջություն, ուժ, բարօրություն և խաղաղություն։

Ձեր ծառայությունն անգնահատելի է մեր պետության համար։